Frederik Vad (S), 2025-04-02:
Tak skal du have, formand.
Med det her beslutningsforslag foreslår Dansk Folkeparti, at Danmark skal nægte indrejse af borgere fra lande, som Danmark ikke kan hjemsende borgere til.
I Socialdemokratiet mener vi, at alle lande skal tage imod deres egne statsborgere, hvis de ikke har lovligt ophold her i Danmark.
Det har de pågældende lande desuden pligt til, både rent principielt, men det er også en international juridisk forpligtelse, som blev anerkendt i FN's migrationserklæring fra 2019.
Landene har ikke alene pligt til at tage imod deres egne statsborgere, de skal også hjælpe med at sørge for, at tilbagetagelsen rent faktisk bliver gennemført.
Det er imidlertid ikke alle lande, der lever op til disse pligter, og det har vi i Socialdemokratiet ærlig talt ikke meget tilovers for.
Det kolliderer med vores princip om ret og pligt – hvis man godt kan tage imod, har man også pligt til at leve op til sit ansvar.
Det er vigtigt, at udlændinge rejser ud af Danmark, når de ikke længere har ret til at opretholde sig her.
Heldigvis har Socialdemokratiet, siden vi rykkede ind i Statsministeriet i 2019, ført den mest effektive hjemrejsepolitik i Vesteuropa, som er til stor inspiration for en større og større del af de europæiske lande.
Alligevel kan vi i Socialdemokratiet ikke støtte det pågældende beslutningsforslag, og det hænger sammen med, at det er alt for upræcist og alt for bredt.
Ministeren var inde på det lige før.
Hvis en sekulær person, som foragter præstestyret i Iran, kommer til den danske grænse og gerne vil have asyl, vil det efter Dansk Folkepartis mening ikke være noget, Danmark skal gøre, fordi Iran er et land, der ikke tager imod egne statsborgere.
Jeg kan også bruge et andet eksempel.
Det er ikke særlig længe siden, at vi i Udlændinge- og Integrationsudvalget modtog en deputation fra repræsentanter fra Chinfolket, som bor her i Danmark.
I Danmark samarbejder vi ikke med myndighederne i Myanmar, og Chin er officielt en del af Myanmar.
De folk derfra vil efter min opfattelse være nogle, der ville komme i gevaldige problemer, hvis Dansk Folkeparti på det her område havde magt, som de havde agt.
Så har vi slet ikke talt om de virksomheder, som får arbejdskraft fra nogle af de lande, som ikke tager imod egne statsborgere.
Derudover er det jo meget få lande, hvor Danmark ikke har en eller anden form for samarbejde om at tage egne statsborgere retur.
Der er nogle lande, der gerne tager imod afviste asylansøger eller dømte kriminelle inden for et vist niveau, men som slet ikke vil vide noget af mennesker, der f.eks. er dømt for terrorisme.
Så Dansk Folkepartis forslag er alt for upræcist.
Jeg plejer at sige, at Dansk Folkepartis beslutningsforslag på udlændingeområdet er skrevet på bagsiden af en serviet.
Det vil jeg ikke sige i dag, specielt ikke, fordi Dansk Folkeparti er begyndt at ændre lidt tilgang til at skrive de her beslutningsforslag.
Nu vil de ikke længere pålægge regeringen at fremsætte nogle lovforslag i den nuværende folketingssamling, nu kan vi få lidt længere tid til det.
Men ikke desto mindre, synes vi at det her beslutningsforslag er alt for upræcist.
Så har jeg bare brug for at sige her til sidst, at der kører sådan en propagandistisk kampagne fra Dansk Folkepartis side, når det kommer til at fortælle, at Socialdemokratiet er løbet fra sin politik på det her område.
Hr. Mikkel Bjørn plejer at sige, at i »Retfærdig og realistisk« står der, at Socialdemokratiet mener, at man slet ikke skal give nogen som helst støtte til nogen lande, som ikke samarbejder om at tage imod deres egne statsborgere.
Jeg har været inde at kigge i »Retfærdig og realistisk« fra 2018, og der står meget klart, at Socialdemokratiet mener, at Danmark som udgangspunkt ikke skal give udviklingsbistand til lande, der ikke vil modtage deres egne statsborgere.
Vi giver ikke udviklingsbistand til lande, som kategorisk og hele vejen igennem nægter at tage imod deres egne statsborgere.
Det var bare lige for folkeoplysningens skyld.
Med de ord vil jeg meddele, at Socialdemokratiet ikke kan støtte Dansk Folkepartis forslag, men vi vil fortsætte med at sende mennesker hjem i det tempo, som vi har gjort indtil nu, og som er det bedste og det stærkeste i Vesteuropa.
Tak for ordet.